钦定古今图书集成/明伦汇编/官常典/第301卷 > 张𬘘
## 钦定古今图书集成/明伦汇编/官常典/第301卷 > 张𬘘

按《明外史》本传：“𬘘字昭季，富平人。洪武中，举明经，为
东宫侍书，迁通政司左参议，试左通政。云南平，出为
右参政。陛辞，帝赋诗二章赐之。历左布政使。二十六
年入觐，治行为天下第一，特令吏部勿考。赐玺书曰：
‘曩者讨平西南，命官抚守。尔𬘘实先往，于今五年，诸
蛮听服，诚信相孚，克共乃职，不待考而朕知其功，出
天下十二牧上，故嘉尔绩，命尔仍治滇南。汝往钦哉’！”
𬘘为布政使凡十三年，朝士董伦、王景、韩宜可辈迁
谪其地，𬘘皆接以礼意，或相荐引。凡土地贡赋、法令
条格，皆𬘘所裁定。民间丧祭冠婚咸有定制，务变其
俗。滇人遵用之。建文帝立，召为吏部尚书。诏征遗逸
士集阙下。𬘘所选用，皆当其才。会修《太祖实录》，被旨
试翰林编纂官，奏杨士奇第一。士奇由是知名。燕师
入录中朝奸臣二十九人，𬘘与焉。成祖既即位，以茹
瑺言，宥仍故职。无何，帝临朝而叹咎建文时之改官
制者，乃令𬘘及户部尚书王钝解职务，月给尚书半
俸，居京师。𬘘惧，自经于吏部后堂，妻子相率投池中
死。𬘘在吏部值变，官制小吏张祖言曰：“高皇帝起布
衣，有天下，立法创制，规模甚远。今更之未必胜，徒滋
人口，愿公力持之。”𬘘然其言，而不能争也。时添设京
卫知事，𬘘即奏授祖。后𬘘自经死，舁尸归，属吏无敢
视者，惟祖经纪其丧乃去。